नेपाल आज चरम व्यापार घाटामा छ । झण्डै ६० प्रतिशत व्यापार भारतसितै छ । आज नेपाल ६ खर्बको घाटामा छ भनिएको छ । चाल् (२०७४–०७५)को आर्थिक वर्षको सात महिनामै नेपालले भारतसंग ४ खर्ब ४ अर्बको व्यापार घाटा व्यहोर्नु परेको छ भने त्यसतर्फ कुनै सम्झौता भएको पनि संयुक्त वक्तव्यमा देखिएन । घाटाको त्यो वृद्धिदर अरु बढ्ने संकेत समेत देखिएका छन् । हाम्रा प्रधानमन्त्री भने ‘मामा की घोडी मेरी हीही’ गर्दै रेल र पानी जहाजका सपना बोकेर ‘मनका लड्डु घीउसित खाने’ जस्तो गरेर त्यत्तिकैलाई ठूलो उपलब्धि मानेर फर्किनुलाई जनताले ‘मुरी गएको नदेख्ने, मानाको खोजी गर्ने’ भनिरहेका छन् ।
